वह अभी कुछ दूर ही पहुँचे थे कि सहसा आकाश में तेज हवाओं के साथ बादल छा गए, बिजली चमकने लगी और तेज हवाओं ने तूफान का रूप धारण कर लिया। चारों ओर अंधकार की स्थिति बन गई। तेज बारिश आरम्भ हो गई। चालक बहुत धीमी गति से वाहन चला रहा था, किन्तु उस आँधी-तूफान में वह रास्ता भटक गया। जब तूफान रूका और बारिश थमी, तब तक रात हो चुकी थी। दूर-दूर तक किसी बस्ती का आभास नहीं हो रहा था। सहसा दूर उन्हें एक रोशनी की किरण दिखाई दी। धीरे-धीरे वे रोशनी के करीब पहुँच रहे थे। अब वे एक पुराने जर-जर मकान के सामने खड़े थे। थकान और निराशा से भरे डाक्टर अहमद गाड़ी से उतरे। उन्होंने दरवाजा खटखटाया। एक वृद्धा ने दरवाजा खोला, उसके हाथ में लालटेन थी और वह आगन्तुकों को बड़ी उत्सुकता से देख रही थी। डाक्टर अहमद ने कहा- तूफान और बरसात में हम रास्ता भटक गए हैं। मुझे मुम्बई जाना था। हम बहुत थके हुए हैं और प्यास के मारे गला सूख रहा है। वृद्धा ने उन्हें अन्दर आने को कहा और कमरे में आकर एक सोफे पर बैठने का इशारा किया। वृद्धा ने कहा- मैं आपके लिए पानी और काफी बनाकर लाती हूँ।